Με κάθε τρόπο εγκαταλείπουν τη Λιβύη ξένοι πολίτες
στην προσπάθεια τους να ξεφύγουν από το χάος που έχει ξεσπάσει
Χιλιάδες ξένοι πολίτες εγκατέλειψαν επιτυχώς την Λιβύη ενώ άλλοι αντιμετωπίζουν εμπόδια σε λιμάνια και αεροδρόμια. Το Υπουργείο Εξωτερικών των ΗΠΑ εξέδωσε προειδοποίηση προς τους αμερικανούς πολίτες στη Λιβύη να «εγκαταλείψουν άμεσα τη χώρα» παράλληλα όμως ανακοίνωσε ότι ένα πλοίο που είχε σταλεί για να παραλάβει Αμερικανούς υπηκόους και άλλους ξένους για να τους μεταφέρει στη Μάλτα, παρέμεινε δεμένο στο λιμάνι της Τρίπολις την Πέμπτη εξαιτίας άσχημων καιρικών συνθηκών. Ο εκπρόσωπος του Στέιτ Ντιπάρτμεντ, Φίλιπ Κράουλι, δήλωσε ότι 285 άνθρωποι έχουν επιβιβαστεί στο πλοίο, μεταξύ των οποίων είναι 40 αμερικανοί αξιωματούχοι και οι οικογένειες τους και 127 ιδιώτες. Όπως είπε ο κ. Κράουλι το πλοίο ίσως να αναχωρήσει αργότερα μέσα στην ημέρα. Καναδοί αξιωματούχοι του Υπουργείου Εξωτερικών ανέφεραν ότι μια ιδιωτική εταιρεία πτήσεων τσάρτερ που δραστηριοποιείται στη Λιβύη, ακύρωσε σχέδιο για την απομάκρυνση 105 Καναδών από την Τρίπολι. Εντωμεταξύ, η Βρετανία απομάκρυνε ορισμένους από τους πολίτες της την Πέμπτη και επιβιβάζει και άλλους σε πολεμικό πλοίο που έχει αγκυροβολήσει στη Βεγγάζη. Χιλιάδες ξένοι υπήκοοι παραμένουν στο αεροδρόμιο της Τρίπολης ενώ άλλοι ταξιδεύουν οδικώς στις γειτονικές Αίγυπτο και Τυνησία για να ξεφύγουν από το χάος που έχει ξεσπάσει από τις μάχες αντικυβερνητικών διαδηλωτών και υποστηρικτών του καθεστώτος Γκαντάφι. Ανταποκριτής της ΦτΑ κοντά στα ανατολικά σύνορα της Λιβύης με την Αίγυπτο μεταδίδει ότι ένα ποτάμι ανθρώπων προσπαθεί να διασχίσει την έρημο. Άλλος ανταποκριτής της ΦτΑ από το Ρας Ελ Τζεντίρ που διασχίζει την Τυνησία ανέφερε ότι έχει συναντήσει Τυνήσιους, Λίβυους, Αιγύπτιους, Κινέζους και Τούρκους που προσπαθούν να περάσουν στην περιοχή. Ένας αξιωματικός του στρατού της Τυνησίας ανέφερε ότι περίπου έξι χιλιάδες άνθρωποι πέρασαν τα σύνορα την Τετάρτη και άλλοι δύο χιλιάδες πέρασαν το πρωί της Πέμπτης.